RESOLUCIÓN PRESIDENCIAL POLA QUE SE APROBA A CREACIÓN DA UNIDADE RESPONSABLE DE ACCESIBILIDADE DA DEPUTACIÓN DE PONTEVEDRA. REGÚLASE A SÚA COMPOSICIÓN, FUNCIÓNS, RÉXIME XURÍDICO E NATUREZA ENTRE OUTROS
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 30/10/2020)

EXPEDIENTE: 2020037935 ASUNTO: Creación da Unidade Responsable de Accesibilidade TRÁMITE: Resolución Presidencial de creación e a determinación da composición, funcións e réxime de funcionamento da Unidade Responsable de Accesibilidade da Deputación de Pontevedra. A Presidencia, no uso das facultades que lle concede a normativa local vixente ditou a seguinte A accesibilidade web ven definida como a posibilidade de que un sitio ou servizo web poida ser visitado e utilizado de forma satisfactoria polo maior número posible de persoas, independentemente das limitacións persoais que teñan ou daquelas limitacións que sexan derivadas da súa contorna. Deste xeito, a accesibilidade facilita a todas as persoas con algún tipo de necesidade especial polas súas condicións persoais ou de acceso á tecnoloxía, o acceso aos distintos servizos das Tecnoloxías da Información e Comunicación (TIC), postos a disposición a través de sitios web e aplicacións móbiles que son as principais ferramentas de transmisión e intercambio de información e contidos. Porén, a accesibilidade tamén beneficia a aquelas persoas que utilizan teléfonos móbiles, reloxos intelixentes, televisores e outros dispositivos con pantallas pequenas ou persoas que utilizan unha conexión lenta a internet ou unha conexión á rede limitada. O Real Decreto 1112/2018, do 7 de setembro, sobre accesibilidade dos sitios web e aplicacións para dispositivos móbiles do sector público, que traspón a Directiva (UE) 2016/2102 do Parlamento Europeo e do Consello, de 26 de outubro de 2016, sobre a accesibilidade dos sitios web e aplicacións para dispositivos móbiles dos organismos públicos, ten como obxecto garantir os requisitos de accesibilidade dos sitios web e aplicacións para dispositivos móbiles dos organismos do sector público e define accesibilidade como “o conxunto de principios e técnicas que se deben respectar ao deseñar, construír, manter e actualizar os sitios web e as aplicacións para dispositivos móbiles para garantir a igualdade e a non discriminación no acceso das persoas usuarias, en particular das persoas con discapacidade e das persoas maiores”. O devandito decreto, no seu artigo 2, determina que é de aplicación a todo o sector público e, deste xeito, tamén ás entidades que integran a Administración Local. De conformidade co establecido no artigo 16 do Real Decreto 1112/2018, as administracións públicas locais deberán designar unha Unidade Responsable de Accesibilidade (URA), conforme ás súas características organizativas propias. Considerando o disposto nos artigos 4.1 a) e o 34.1 a) da Lei 7/85, do 2 de abril, de bases do réxime local, así como o artigo 61.2 do Real Decreto 2568/1986, do 28 de novembro, polo que se aproba o Regulamento de Organización, Funcionamento e Réxime Xurídico das Entidades Locais, en uso das miñas atribucións, Aprobar a creación da Unidade Responsable de Accesibilidade da Deputación de Pontevedra conforme ao seguinte articulado: Esta resolución ten por obxecto a creación e a determinación da composición, funcións e réxime de funcionamento da Unidade Responsable de Accesibilidade da Deputación de Pontevedra.1. Créase a Unidade Responsable de Accesibilidade coas competencias, composición e funcionamento que se regulan na presente resolución.2. A devandita unidade adscríbese á Secretaría Xeral da Deputación de Pontevedra.1. A Unidade Responsable de Accesibilidade da Deputación de Pontevedra constitúese como o órgano colexiado ao que lle corresponde garantir o cumprimento dos requisitos de accesibilidade dos sitios web e aplicacións para dispositivos móbiles dentro do seu ámbito competencial.2. A constitución e o funcionamento da Unidade Responsable de Accesibilidade non suporán en ningún caso un incremento do gasto público.3. En todo o non regulado nesta resolución será de aplicación o establecido na Lei 40/2015, do 1 de octubro, de Réximen Xurídico do Sector Público.1. A Comisión estará composta polos seguintes membros: a) Presidencia: A persoa titular da Secretaría Xeral da Deputación de Pontevedra. b) Vogais: 1º. A persoa asesora xurídica con competencias en novas tecnoloxías.2º. A persoa responsable de portais web adscrita ao Servizo de Novas Tecnoloxías.3º. A persoa que ostente a xefatura de sección de Páxina web.2. As persoas vogais titulares poderán nomear unha persoa suplente pertencente ao órgano que representen, para os casos de ausencia, enfermidade ou calquera outra causa xustificada.3. Quen posúa a presidencia da Unidade poderá, por iniciativa propia ou a petición de calquera dos seus membros, convocar ás súas reunións, con voz pero sen voto, a outros empregados públicos da Deputación de Pontevedra, cando o considere conveniente en atención aos asuntos para tratar ou os traballos que se van desenvolver.1. As funcións da Unidade Responsable de Accesibilidade da Deputación de Pontevedra son as seguintes: a) Coordinar e velar polo funcionamento efectivo dos mecanismos de comunicación en materia de accesibilidade nos sitios web e aplicacións para dispositivos móbiles coa cidadanía e entidades interesadas. b) Atender e dar resposta ás reclamacións remitidas nesta materia polas persoas interesadas. c) Revisar as avaliacións de accesibilidade e a excepción do cumprimento dos requisitos de accesibilidade que supoñan unha carga desproporcionada segundo o disposto no artigo 7 do Real Decreto 1112/2018. d) Coordinar as revisións periódicas de accesibilidade, coa colaboración, no seu caso, das unidades responsables das tecnoloxías da información e comunicacións. e) Coordinar e fomentar as actividades de promoción, concienciación e formación nesta materia. f) Realizar anualmente os informes previstos nesta materia. g) Actuar como punto de contacto co Ministerio de Política Territorial e Función Pública. h) Calquera outras que en garantía da accesibilidade dos sitios web e aplicacións para dispositivos móbiles póidanlle ser atribuídas.2. A Unidade Responsable de Accesibilidade será a interlocutora con outras organizacións competentes en materia de accesibilidade. Así, designará as persoas que recibirán as notificacións e informes do Observatorio de Accesibilidade Web (OAW) do Ministerio de Política Territorial e Función Pública.3. Así mesmo, a Unidade Responsable de Accesibilidade será a encargada de coordinar a xeración e o envío de informes puntuais ou xornais ao OAW, á Comisión Sectorial de Administración Electrónica, e a outras instancias cando sexa requirida para iso. A Unidade Responsable de Accesibilidade, no exercicio das funcións de coordinación e fomento das actividades de promoción, concienciación e formación que ten atribuídas, levará a cabo as seguintes actuacións: a) Asegurar o cumprimento das obrigas previstas polo normativa básica en materia de accesibilidade dos sitios web e aplicacións para dispositivos móbiles do sector público. b) A divulgación entre o persoal e concienciación sobre as implicacións do Real Decreto 1112/2018, do 7 de setembro, sobre accesibilidade dos sitios web e aplicacións para dispositivos móbiles do sector público. c) A coordinación co Servizo de Recursos Humanos e Formación para a realización de actividades internas de formación que garantan coñecementos actualizados sobre accesibilidade web e aplicacións para dispositivos móbiles, especialmente entre as unidades que desenvolven as webs ou aplicacións para dispositivos móbiles e as encargadas da edición e xeración de contidos.1. As reunións da unidade celebraranse cunha periodicidade mínima trimestral.2. A Unidade empregará a utilización preferente das tecnoloxías da información como ferramenta para a axilización do seu funcionamento. Ordenar a publicación da presente resolución no Boletín Oficial da Provincia de Pontevedra e no portal web corporativo www.depo. gal. Asinada dixitalmente ao marxe. Contra este acordo, que pon fin á vía administrativa, poderá interpoñerse un recurso potestativo de reposición ante o mesmo órgano que o ditou, no prazo dun mes, a partir do día seguinte ao da súa notificación (artigos 123 e 124 da Lei 39/2015, do 1 de outubro, do Procedemento Administrativo Común das Administracións Públicas), ou ben, directamente, un recurso contencioso-administrativo ante o Xulgado do Contencioso-Administrativo de Pontevedra, no prazo establecido no artigo 46 da Lei 29/1998, do 13 de xullo, Reguladora da Xurisdición Contencioso-Administrativa. Todo isto sen prexuízo de que se poida utilizar calquera outro recurso que estime conveniente. O que lle traslado para o seu coñecemento, cumprimento e demais efectos.